জাতীয়তাবাদের সঙ্গে আন্তর্জাতিকতাবাদের সংযোগ না-থাকলে খুব মুশকিল। 
এ সত্য ধরা পড়েছিল রবীন্দ্রনাথের বীক্ষায়। বিশ্বযুদ্ধের প্রেক্ষাপটে বিশ্বময় সংকীর্ণ জাতীয়তাবাদের নিন্দা করেছিলেন তিনি। উপমহাদেশে বিভিন্ন পরিসরে চিরকালই আন্তর্জাতিকতাবাদের চর্চা হয়েছে। মধ্যপ্রাচ্য থেকে সুদূর প্রাচ্য, ইউরেশিয়া থেকে পশ্চিম— সমস্ত ধরনের সংস্কৃতির মিলন ঘটেছে এই ভূখণ্ডে। উপমহাদেশ তাতে সমৃদ্ধ হয়েছে। নানান ধরনের ঐতিহ্যের আত্মীকরণ করেও স্বকীয়তা গড়ে তুলতে পেরেছে। নরেন্দ্র মোদী ক্ষমতায় আসার পর মনে হয়েছিল, উপমহাদেশের সেই সংস্কৃতিটি রক্ষা করতে তিনি বদ্ধপরিকর। শপথগ্রহণ অনুষ্ঠানে পাকিস্তান-সহ অন্যান্য প্রতিবেশী দেশের রাষ্ট্রপ্রধানদের আহ্বান করার মধ্যে সেই ইঙ্গিতই ছিল। কিন্তু যত দিন গিয়েছে, ধারণাটি তলানিতে মিশেছে। মোদী সরকার ক্রমশ বুঝিয়ে দিয়েছে, সংকীর্ণ জাতীয়তাবাদের মন্ত্রেই তারা দীক্ষিত।
বিতর্কের সূত্রপাত হায়দরাবাদ এবং জওহরলাল নেহরু বিশ্ববিদ্যালয়ে। উগ্র জাতীয়তাবাদ নিয়ে সে বিতর্কে এখনও ইতি পড়েনি। যার সাম্প্রতিক শিকার কন্নড় অভিনেত্রী তথা প্রাক্তন সাংসদ রম্য। পাকিস্তান থেকে ঘুরে এসে তিনি বলেছেন, দেশটিকে কোনওভাবেই ‘নরক’ বলে মনে হয়নি তাঁর। বরং সে দেশের মানুষের অান্তরিকতায় তিনি মুগ্ধ। অন্য দেশের, অন্য দেশের সমাজের প্রশংসা করার জন্য রুচিশীল হতে হয়। দীর্ঘদিনের ভারতীয় সংস্কৃতি সেই রুচিবোধেরই ধারক ও বাহক। এবং সেই কারণেই আবহমান কাল থেকে বিভিন্ন দেশের শিল্পসংস্কৃতির চর্চা হয়েছে এ দেশের রাজদরবারে, জনপদে। সেই সাংস্কৃতিক ঐতিহ্য বহন করছেন বলেই পাকিস্তানের সাধারণ মানুষের আতিথেয়তায় মুগ্ধ হয়েছেন রম্য এবং প্রকাশ্যে সে কথা জানিয়েছেন। সুস্থ জাতীয়তাবাদ এবং আন্তর্জাতিকতাবাদ এই শিক্ষাই দেয়। সমস্যা হল, অহংবোধে পূর্ণ সংকীর্ণ জাতীয়তাবাদ অন্যের প্রশংসা মেনে নিতে পারে না। ধরেই নেয়, অন্যের প্রশংসা করার অর্থ, নিজেকে হেয় করা। অন্যের প্রশংসায় যে নিজেরই মহানুভবতা এবং সহনশীলতার প্রকাশ ঘটে, অহংসর্বস্ব চেতনা তা বুঝতে পারে না। ফলে, এক অন্ধ দেশভক্তির জন্ম হয়। তখন কেউ প্রতিবেশী দেশের আতিথেয়তার প্রশংসা করলে তাঁকে দেশদ্রোহীর তকমা দেওয়া হয়। ভাবটা এমন যেন, তিনি পাক মদতপুষ্ট জঙ্গিদের সমর্থন করছেন কিংবা সীমান্তে নিহত জওয়ানদের অসম্মান করছেন। জঙ্গিবাদ এবং নাগরিক জীবন যে এক নয়, অন্ধ বিশ্বাস তা বুঝতে পারে না।
সরকারিভাবে অবশ্য রম্যের বিরুদ্ধে কোনও ব্যবস্থা নেওয়া হয়নি। জনৈক আইনজীবী তাঁর বিরুদ্ধে মামলা করেছেন। কিন্তু মনে রাখা দরকার, দেশের প্রধান শাসকদল সংকীর্ণ জাতীয়তাবাদকে মদত দিয়েই যাচ্ছে। একদা হিটলার ঠিক এভাবেই সংকীর্ণ জাতীয়তাবাদে দেশবাসীকে উদ্বুদ্ধ করতে পেরেছিলেন। তথাকথিত দেশপ্রেমের মুখোশে ইতিহাসকে বিকৃত করেছিলেন। দুর্ভাগ্য যে, এ দেশে ইদানীং ঠিক সেই কাজটিই করার চেষ্টা হচ্ছে। ইতিহাস পুনর্লিখনের নামে বিকৃতির আশ্রয় নেওয়া হচ্ছে। দেশপ্রেম জাগ্রত করতে গিয়ে মানবসম্পদ উন্নয়ন মন্ত্রী প্রকাশ জাভড়েকর সুভাষচন্দ্র বসু, জওহরলাল নেহরু, বল্লভভাই পটেলদেরও ফাঁসিতে ঝুলিয়ে দিচ্ছেন ! হয়তো ভুল করেই তিনি কথাটি বলে ফেলেছেন। হয়তো সত্যিই যতিচিহ্নের গোলমাল হয়ে গিয়েছে। মনস্তত্ত্ববিদেরা কিন্তু অন্য কথাও বলতে পারেন। বলা যেতেই পারে, ভুলের ভিতর আসলে লুকিয়ে আছে অবচেতনের সংকীর্ণ মানসিকতা !